SA neem ‘goeienuus’-boodskap na WEFPres. Cyril Ramaphosa by ‘n sakeontbyt in aanloop tot die Wêreld Ekonomiese Forum (WEF)-kongres volgende week (16 Januarie 2019). Foto: Verskaf/ANA Pres. Cyril Ramaphosa het Suid-Afrika Maandag verlaat om verskeie internasionale geleenthede by te woon, insluitend die Wêreld Ekonomiese Forum (WEF) in Davos, Switserland. Volgens die presidensie sal Ramaphosa se eerste besoek vandag aan Genève wees in sy hoedanigheid as medevoorsitter van die Internasionale Arbeidsorganisasie se Wêreldwye Kommissie oor die toekoms van werk. Daarna sal Ramaphosa na Davos reis vir die WEF om Suid-Afrika se kernboodskap daar oor te dra. Dié kernboodskap, aldus die Suid-Afrikaanse afvaardiging wat die WEF bywoon, is dat Suid-Afrika se gediversifiseerde ekonomie ŉ grondslag bied vir voortgesette groei en opbrengs op beleggingskapitaal. Ramaphosa het verlede week by ŉ sakeontbyt gesê die besoek aan die WEF sal Suid-Afrika toelaat om te bou op die sukses van die Presidentsbeleggingskonferensie in Oktober verlede jaar toe R290 miljard vir toekomstige beleggings ingesamel is. “Ons gaan Davos toe om met potensiële beleggers te praat,” het die president gesê. “Ons ding mee teen ander ontluikende markte waar ŉ oase van beleggingsgeleenthede vir internasionale beleggers is en dit is waar ons deur beleggers gesien wil word.” Die verklaring deur die Davos-afvaardiging het ŉ rooskleurige prentjie van Suid-Afrika geskets as die voorkeurbeleggingsbestemming in Afrika en ŉ belangrike poort vir markte en ander sakegeleenthede reg oor die vasteland. Die verklaring noem dat die Suid-Afrikaanse ekonomie oor die jare toenemend gediversifiseerd geword het en “sodoende sektorale konsentrasierisiko’s, veral in mynbou, verminder het”. Span SA, onder die onderleierskap van Tito Mboweni, minister van finansies, sal fokus op die vyf top-sektore in die land: naamlik finansies en sakedienste; algemene regeringsdienste; handel, spyseniering en akkommodasiedienste; vervaardiging, vervoer en berging asook kommunikasiedienste. Suid-Afrika gaan die afgelope paar jaar gebuk onder sukkelende ekonomiese toestande, maar die Suid-Afrikaanse afvaardiging sal by die WEF fokus op die onlangse hupstoot in ekonomiese groei en die feit dat die land na verwagting in ŉ verhoogde groeitrajek inbeweeg. Ramaphosa word deur ŉ uitgebreide afvaardiging vergesel wat benewens Mboweni ook insluit Lindiwe Sisulu (minister van internasionale betrekkinge en samewerking), Rob Davies (minister van handel en nywerheid), Pravin Gordhan (minister van openbare ondernemings), Ebrahim Patel (minister van ekonomiese ontwikkeling), Stella Ndabeni-Abrahams (minister van kommunikasie), Aaron Motsoaledi (minister van gesondheid) en Jeff Radebe (minister van energie). Nog lede van die afvaardiging sluit in Popo Molefe, voorsitter van Transnet; Jabu Mabuza, voorsitter van Telkom; Stephen Cornell en Bongani Nqwababa, uitvoerende hoofde van Sasol; Lesetja Kganyago, goewerneur van die Reserwebank; Stephen Koseff, uitvoerende hoof van Investec; Adrian Gore, uitvoerende hoof van Discovery; Maria Ramos, uitvoerende hoof van die Absa-groep en Nonkululeko Nyembezi, voorsitter van die Johannesburgse Effektebeurs.